FI Euroopan unionin virallinen lehti CE 84/407

(2004/C 84 E/0473)

KIRJALLINEN KYSYMYS E-0460/04

esittäjä(t): Bart Staes (Verts/ALE) komissiolle

(23. helmikuuta 2004)

Aihe: Belgia Euroopan johtaja salmonellatartunnoissa — munien pastörointi

Komission jäsen David Byrnen mukaan Euroopassa todetaan vuosittain 160 000 salmonellatartuntaa, joiden kustannukset yhteiskunnalle ovat yhteensä noin 2,8 miljardia euroa ja jotka johtavat ainakin 200 ihmisen kuolemaan.

Kananmuna — myös valmisteina — on yksi salmonellatartuntojen yleisimmistä tartunnan lähteistä.

Nykyisen tekniikan avulla on kuitenkin mahdollista välttää tällaiset elintarvikeperäiset infektiot heikentämättä ravintoarvoa tai ruoanvalmistusmahdollisuuksia. Flanderilainen yritys Leda Technologies on kehittänyt ammattikäyttöön tarkoitetun laitteen, jonka avulla kuorineen myydyistä kananmunista voidaan poistaa bakteerit vaikuttamatta kuitenkaan munien ravintoarvoon tai koostumukseen. Laitteella voi lisäksi keittää munat bakteerien poiston yhteydessä. Kun otetaan huomioon tieto, jonka mukaan hieman yli puolet munien aiheuttamista salmonellatartunnoista saadaan ammattimaisissa (suur)keittiöissä, tämä tekniikka kannattaisi määrätä pakolliseksi ammattimaisissa (suur)keittiöissä kansanterveyden suojelemiseksi ja yhteiskunnalle aiheutuvien kustannusten vähentämiseksi.

Onko komissio tietoinen tällaisesta tekniikasta ja onko komissio valmis helpottamaan sen käyttöönottoa ammattimaisissa (suur)keittiöissä taloudellisten kannustimien avulla kansanterveyden suojelemiseksi ja yhteiskunnalle aiheutuvien kustannusten pienentämiseksi? Jos on, mitä konkreettisia toimia komissio on jo toteuttanut tätä varten? Jollei ole, miksi ei?

David Byrnen komission puolesta antama vastaus

(2. huhtikuuta 2004)

Komissio tuntee LEDA-yhtiön kehittämän teknologian, johon arvoisa parlamentin jäsen viittaa. Kyseisen teknologian käyttäminen vaikuttaa kiinnostavalta eritoten suurkeittiöiden kannalta. Yhteisön lainsäädännössä ei myöskään ole minkäänlaista estettä sen käyttämiselle suur- tai teollisuuskeittiöissä. On kuitenkin olemassa muita keinoja, jotka mahdollistavat salmonellatartuntojen riskin pienentämisen tässä elintarvikeketjun vaiheessa, kuten munavalmisteiden käyttö. Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetussa Euroopan parlamentin ja neuvoston asetuksessa (EY) N:o 178/2002 (1) vahvistetaan tältä osin periaate, jonka mukaan elintarvikealan toimijalla on ensisijainen vastuu tuottamiensa elintarvikkeiden turvallisuudesta.

Tästä syystä yhteisö on yhteisrahoitusasioissa suosinut salmonellan torjumisessa erilaista lähestymistapaa, jolla tähdätään munaketjun parantamiseen elintarvikeketjun ensimmäisissä vaiheissa. Euroopan parlamentin ja neuvoston hiljattain hyväksymässä zoonooseja koskevassa uudessa säädöksessä säädetään salmonellan tehostetusta valvonnasta munivien kanojen kasvattamisessa. Kaikissa jäsenvaltioissa on jo meneillään jalostussiipikarjaparvien valvontaa tehostavia ohjelmia.

Komissio katsoo, että näillä toimenpiteillä munien kulutukseen liittyvää ihmisiin tarttuvan salmonelloosin riskiä kyetään tulevina vuosina vähentämään huomattavasti.

Jos jäsenvaltiot haluavat tukea taloudellisesti kyseisen teknologian käyttöönottoa, tuen on oltava valtiontukia koskevien yhteisön sääntöjen mukaista.

(1) EYVL L 31, 1.2.2002.